Την… πάτησε στην Τρίπολη και έπεσε δεύτερος ο Ολυμπιακός!



Οι εξαιρετικά στημένοι Αρκάδες κατάφεραν να… εγκλωβίσουν τους «ερυθρόλευκους» και να τους βάλουν «στοπ» στο νικηφόρο σερί εννέα παιχνιδιών (1-1), κάνοντας… δώρο την κορυφή στον ΠΑΟΚ!



Στην δεύτερη θέση έπεσαν οι Πειραιώτες, μία εβδομάδα πριν την εντός έδρας αναμέτρηση για το πρωτάθλημα με την ΑΕΚ, και βρίσκονται πλέον στο +1 από τους «κιτρινόμαυρους» αλλά και στο -1 από την κορυφή και τον ΠΑΟΚ. Έπιασαν Ξάνθη και Πανιώνιο στην 5η θέση οι Αρκάδες.



Κάντε κλικ εδώ για να δείτε τα επίσημα στιγμιότυπα της Nova από τη συγκεκριμένη αναμέτρηση.



Ο Ιγκλέσιας έδωσε σκορ στην αναμέτρηση και το προβάδισμα στον Αστέρα (21’), με τον Ολυμπιακό να απαντάει με πέναλτι του Ανσαριφάρντ (39’), το οποίο είχε κερδίσει νωρίτερα ο ίδιος παίκτης από τον Τριανταφυλλόπουλο. «Φωνάζουν» οι γηπεδούχοι για κόκκινη στον Φιγκέιρας (44’) αλλά και για πέναλτι του Σισέ στον Μανιά (75’).



Φοβερή εμφάνιση από τους Αρκάδες και άριστο κοουτσάρισμα του Σάββα Παντελίδη, με τον Ολυμπιακό να δείχνει κουρασμένος αλλά να έχει τις φάσεις στο δεύτερο μέρος να πάρει το ματς, με τον Αθανασιάδη να κάνει μεγάλες επεμβάσεις κρατώντας τον βαθμό για την ομάδα του!





Έτσι ξεκίνησαν





Με διάταξη 4-2-3-1 παρέταξε την ομάδα του ο Σάββας Παντελίδης. Ο Αθανασιάδης ήταν κάτω από τα δοκάρια, με τους Κώτσιρα, Σελίν, Τριανταφυλλόπουλο και Γιαννούλη στην τετράδα της άμυνας. Ιγκλέσιας και Μουνάφο τα δύο χαφ, με τους Τσιλιανίδη, Τόνσο και Κυριακόπουλο να αποτελούν την μεσοεπιθετική τριάδα πίσω από τον μοναδικό προωθημένο Μανιά.







Στην αντίπερα όχθη, ο Όσκαρ Γκαρθία παρέταξε τον Ολυμπιακό με 4-4-1-1. Ο Προτό στην υπεράσπιση της εστίας, με τους Φιγκέιρας, Ένχελς, Σισέ, Κούτρη στην άμυνα από τα δεξιά προς τα αριστερά. Ρομαό και Ζιλέ στον άξονα, με τους Πάρντο, Μάριν να είναι στα δύο άκρα της μεσοεπιθετικής γραμμής. Ο Μιραλάς είχε ελεύθερο ρόλο πίσω από τον Ανσαριφάρντ.





Το ματς





Πιο δυνατά μπήκε στο παιχνίδι ο Αστέρας, που πίεζε ψηλά τον Ολυμπιακό και προσπαθούσε να εκμεταλλευτεί κάθε λάθος του. Με τη συμπλήρωση οκτώ λεπτών δε, οι Αρκάδες είχαν την πρώτη τελική στο παιχνίδι αλλά το σουτ του Τόνσο πέρασε δίπλα από το αριστερό δοκάρι της εστίας του Προτό. Άμεση απάντηση από τους Πειραιώτες που δύο λεπτά μετά άγγιξαν το γκολ αλλά το διαγώνιο σουτ του Πάρντο μέσα από την περιοχή, έδιωξε με υπερένταση σε κόρνερ ο Αθανασιάδης. Αμέσως μετά ο Προτό «μιμήθηκε» τον αντίπαλο πορτιέρε και με ωραία επέμβαση κράτησε το μηδέν για τον Ολυμπιακό στην κεφαλιά του Τόνσο.







Το ματς αποκτούσε σιγά σιγά καλό ρυθμό, οι παίκτες του Αστέρα πατούσαν καλύτερα στον αγωνιστικό χώρο, εκμεταλλευόμενοι το… νωθρό ξεκίνημα των αντιπάλων τους και στο 21ο λεπτό ευτύχισαν να ανοίξουν το σκορ με κεφαλιά του Ιγκλέσιας, μετά από εξαιρετική εκτέλεση φάουλ του Τσιλιανίδη. Δύο λεπτά μετά ο Μανιάς έπιασε το δυνατό μακρινό σουτ, με τον Προτό να διώχνει. Από εκείνο το σημείο και μετά οι Πειραιώτες πήραν τα ηνία του αγώνα και άρχισαν να απειλούν, με κύριο εκφραστή τον Μιραλάς. Ο Βέλγος άσος άγγιξε το πρώτο του γκολ μετά την επιστροφή του στην Ελλάδα με φάουλ στο 29’ που πέρασε ελάχιστα άουτ, ενώ δύο λεπτά αργότερα με πανέξυπνη μακρινή εκτέλεση είδε το οριζόντιο δοκάρι να του στερεί την ισοφάριση.







Αυτή, πάντως, δεν άργησε να έρθει! Στο 38ο λεπτό ο Ανσαριφάρντ έγινε κάτοχος της μπάλας μέσα στην περιοχή, με τον Τριανταφυλλόπουλο να του κάνει ανόητο μαρκάρισμα και τον Ζαχαριάδη να δίνει σωστά το πέναλτι. Δευτερόλεπτα μετά ο Ιρανός φορ δεν αστόχησε και έφερε το ματς στα ίσα, με το σκορ να διατηρείται μέχρι το τέλος του ημιχρόνου παρά την χαμένη ευκαιρία του Μουνάφο στο 44’, όταν ο Προτό έκανε μεγάλη επέμβαση. Θα μπορούσαν, βέβαια, να αλλάξουν οι αριθμητικές ισορροπίες καθώς ο διαιτητής θα μπορούσε να δείξει την κόκκινη κάρτα στον Φιγκέιρας, ο οποίος ενώ το παιχνίδι είχε σταματήσει έβαλε τρικλοποδιά και έριξε στο έδαφος τον Κυριακόπουλο.







Ο Όσκαρ Γκαρθία άλλαξε τον Μάριν με τον Φορτούνη στην ανάπαυλα, με τον Γερμανό να είναι… άφαντος. Ο Έλληνας μεσοεπιθετικός έβγαλε διάθεση και έδωσε πνοή στον Ολυμπιακό, ωστόσο οι «ερυθρόλευκοι» δυσκολεύονταν πάρα πολύ κόντρα στον εξαιρετικό Αστέρα. Ένα σουτ του Μιραλάς που μπλόκαρε ο Αθανασιάδης στο 53ο λεπτό ήταν η πρώτη ευκαιρία στο δεύτερο μέρος, με τους Αρκάδες να παίρνουν σιγά σιγά μέτρα στον αγωνιστικό χώρο και να ισορροπούν απόλυτα το παιχνίδι.



Οι γηπεδούχοι είχαν πολύ κοντά τις γραμμές τους, εξαιρετική κυκλοφορία της μπάλας και με την ταχύτατη μεσοεπιθετική τους γραμμή δημιουργούσαν ρήγματα στην αντίπαλη άμυνα. Δυσκολεύονταν, όμως, να τελειώσουν σωστά τις φάσεις παρότι έφταναν με σχετική ευκολία στην «ερυθρόλευκη» περιοχή, εκμεταλλευόμενοι και τα πολλά αμυντικά λάθη των Πειραιωτών. Στο 71’ ο Ζιλέ έκανε το βολέ από τα όρια της περιοχής με τον Αθανασιάδη να δείχνει ακόμη μια φορά τα εξαιρετικά αντανακλαστικά του και τέσσερα λεπτά μετά οι Αρκάδες διαμαρτυρήθηκαν για πέναλτι σε μαρκάρισμα του Σισέ πάνω στον Μανιά με τα χέρια, σε μια δύσκολη φάση που θα μπορούσε να υποδειχθεί, πάντως η παράβαση.







Τελευταία φορά στο παιχνίδι που ο Ολυμπιακός έφτασε κοντά στο γκολ ήταν στο 81ο λεπτό όταν ο Κούτρης έπιασε το βολέ μέσα από την περιοχή και αριστερά αλλά δεν κατάφερε να βρει εστία, με την ομάδα του Σάββα Παντελίδη να χειρίζεται άψογα το αποτέλεσμα και να κρατάει ένα σπουδαίο αποτέλεσμα μέχρι το τελευταία σφύριγμα του Ζαχαριάδη!



Έτσι παρακολουθήσατε live την αναμέτρηση από το sportfm.gr



Αθανασιάδης, Κώτσιρας, Σελίν, Τριανταφυλλόπουλος, Γιαννούλης, Ιγκλέσιας, Μουνάφο, Κυριακόπουλος (74’ Ντουντού), Τσιλιανίδης (64’ Ισνάλδο), Τόνσο, Μανιάς (84’ Καλτσάς).Προτό, Φιγκέιρας, Ένχελς, Σισέ (85’ Τζούρτζεβιτς), Κούτρης, Ρομαό, Ζιλέ, Πάρντο (70’ Οτζίτζα), Μάριν (46’ Φορτούνης), Μιραλάς, Ανσαριφάρντ.Πραξιτέλης Ζαχαριάδης (Μακεδονίας)Χρήστος Ακρίβος (Αθήνας), Κωνσταντίνος Νικολαΐδης (Μακεδονίας)Ιωάννης Νεοφυτιάδης (Κορίνθου)«Θεόδωρος Κολοκοτρώνης» ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube